Akty alebo rozhodnutia, ktoré môžu byť predmetom žaloby o neplatnosť, sú len opatrenia, ktoré vyvolávajú záväzné právne účinky takej povahy, že ovplyvňujú záujmy žalobcu tým, že podstatným spôsobom menia jeho právne postavenie. V tomto ohľade si podmienka priamej dotknutosti vyžaduje splnenie dvoch kumulatívnych kritérií, a to po prvé, aby sporné opatrenie Únie priamo ovplyvňovalo právne postavenie jednotlivca a po druhé, aby neponechávalo žiaden priestor na voľnú úvahu jeho adresátom povereným jeho uplatňovaním, keďže má úplne automatický charakter a vyplýva zo samotnej právnej úpravy Únie bez uplatnenia iných sprostredkujúcich ustanovení.

Pokiaľ ide o rozhodnutie Komisie, ktorým sa členskému štátu odmieta poskytnutie finančného príspevku z EFRR na veľký vnútroštátny projekt, prvé kritérium priamej dotknutosti nie je splnené v prípade žaloby, ktorú proti tomuto rozhodnutiu podal podnik označený v žiadosti o príspevok predloženej členským štátom, a to ako podnik zodpovedný za vykonávanie projektu, ktorý s uvedeným členským štátom uzatvoril zmluvu o poskytnutí grantu na realizáciu tohto projektu. Na jednej strane uvedené rozhodnutie nevyvoláva účinky na právne postavenie takého podniku, keďže oprávneným na predmetnú finančnú pomoc Únie je dotknutý členský štát. Z ustanovení nariadenia č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde, totiž vyplýva, že operácie, ktorých cieľom je, aby Komisia zhodnotila a potvrdila či nepotvrdila členskému štátu finančný príspevok z EFRR na veľký projekt, sa odohrávajú len v rámci vzťahov medzi Komisiou a členským štátom. Uvedené je v súlade so skutočnosťou, že pomoc z EFRR je koncipovaná ako systém medzi Komisiou a dotknutým členským štátom. V tomto ohľade označenie v rozhodnutí o pridelení finančnej pomoci Únie z EFRR subjektu ako orgánu zodpovedného za vykonávanie projektu neznamená, že tento subjekt bol sám oprávnený na uvedenú pomoc. Ešte viac to platí v prípade, keď pomoc z EFRR ešte nebola členskému štátu poskytnutá, a teda keď vzťah medzi subjektom, ktorý bol označený ako zodpovedný za vykonávanie projektu, ako zodpovedný za žiadosť alebo ako príjemca pomoci a pomoci z EFRR, je ešte viac nepriamy.

Na druhej strane podľa samotného napadnutého rozhodnutia alebo ustanovení práva Únie, ktoré upravujú jeho účinky, z výkonu napadnutého rozhodnutia dotknutým členským štátom nevyplýva žiadny dôsledok pre žalobkyňu, keďže jeho účinky sa obmedzujú len na vzťahy medzi Úniou, najmä EFRR, a uvedeným členským štátom. Napadnuté rozhodnutie teda nebráni tomu, aby žalobkyňa projekt realizovala alebo aby ho členský štát financoval prostredníctvom iných finančných zdrojov, akými sú zdroje pochádzajúce z EFRR. Napadnuté rozhodnutie taktiež tomuto členskému štátu neukladá povinnosť, aby zmluvu ukončil alebo aby vymáhal sumy, ktoré vyplatil žalobkyni za realizáciu projektu. Za týchto okolností z napadnutého rozhodnutia podľa práva Únie, ani podľa samotného rozhodnutia priamo nevyplýva pre uvedeného účastníka konania žiadny dôsledok, a teda v prejednávanej veci nie je splnené ani druhé kritérium priamej dotknutosti.

(pozri body 23, 32, 37 – 40, 45, 54, 64, 65, 67)